text: РЕШЕНИЕ НА СЪВЕТА
  от 20 юни 2014 година
  за отмяна на Решение 2010/283/ЕС относно наличието на прекомерен дефицит в Белгия
  (2014/393/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 126, параграф 12 от него,
  като взе предвид препоръката на Европейската комисия,
  като има предвид, че:
  (1)
  На 2 декември 2009 г. въз основа на препоръка, отправена от Комисията, с Решение 2010/283/ЕС (1) Съветът реши, че в Белгия е налице прекомерен бюджетен дефицит. Съветът отбеляза, че се планира през 2009 г. бюджетният дефицит да достигне 5,9 % от БВП, т.е. да бъде над референтната стойност по Договора от 3 % от БВП, като се очаква брутният държавен дълг да достигне 97,6 % от БВП, т.е. да бъде над референтната стойност по Договора от 60 % от БВП. Данните за бюджетния дефицит и дълга през 2009 г. впоследствие бяха коригирани съответно на 5,6 % и 95,7 % от БВП.
  (2)
  На 2 декември 2009 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и по препоръка на Комисията Съветът отправи препоръка към Белгия за преодоляване на прекомерния дефицит най-късно до края на 2012 г. Препоръката бе публично оповестена.
  (3)
  По препоръка на Комисията и съгласно член 126, параграф 8 от Договора на 21 юни 2013 г. Съветът реши, че Белгия не е предприела ефективни мерки в съответствие с препоръката на Съвета от 2 декември 2009 г. за коригиране на прекомерния си дефицит до 2012 г. и съгласно член 126, параграф 9 от Договора даде предизвестие на Белгия да преодолее прекомерния дефицит до 2013 г. На Белгия бе даден срок до 15 септември да докладва относно предприетите действия за изпълнение на посоченото решение в съответствие с член 5, параграф 1а от Регламент (ЕО) № 1467/97. На 15 ноември 2013 г. Комисията заключи, че Белгия е предприела ефективни мерки и към момента не са необходими допълнителни стъпки по процедурата за прекомерен дефицит.
  (4)
  В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол държавите членки предоставят данни за бюджетния дефицит и държавния дълг, както и за други свързани с тях показатели два пъти годишно - до 1 април и до 1 октомври, в съответствие с член 3 от Регламент (ЕО) № 479/2009 на Съвета (3).
  (5)
  Когато преценява необходимостта от отмяна на дадено решение относно наличието на прекомерен дефицит, Съветът следва да вземе решение въз основа на предоставените данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (4).
  (6)
  Предвид данните, предоставени от Комисията (Евростат) в съответствие с член 14 от Регламент (ЕО) № 479/2009, след нотификацията, направена от Белгия преди 1 април 2014 г., и предвид прогнозата на службите на Комисията от пролетта на 2014 г. са обосновани следните заключения:
  -
  След като през 2009 г. отбеляза най-високото си равнище от 5,6 % от БВП, от които около 0,7 % от БВП се дължаха на еднократни фактори, през 2013 г. бюджетният дефицит на Белгия бе намален до 2,6 % от БВП в съответствие с Решение 2013/370/ЕС на Съвета (5). Подобрението се дължеше на значими мерки за фискална консолидация, както и на подобрение на цикличните условия.
  -
  Според Програмата за стабилност за периода 2014-2017 г., представена от белгийското правителство на 30 април 2014 г., се планира през 2014 г. дефицитът да намалее до 2,15 % от БВП, а през 2015 г. - до 1,4 % от БВП. Съгласно прогнозата на службите на Комисията от пролетта на 2014 г. дефицитът ще бъде 2,6 % от БВП през 2014 г. и 2,8 % от БВП през 2015 г. при допускане, че няма да има промяна в провежданата политика. Следователно се очаква през прогнозния период дефицитът да се задържи под референтната стойност по Договора от 3 % от БВП.
  -
  След като се подобри с 0,7 % от БВП през 2013 г., структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се очаква да остане стабилно през 2014 г. и леко да се влоши през 2015 г. при допускане, че няма да има промяна в провежданата политика. В този контекст се очертава текуща разлика в размер на 0,5 % от БВП по отношение на нужната корекция на структурното салдо за постигане на средносрочната бюджетна цел за 2014 г., което предполага необходимост от засилване на бюджетните мерки, за да се гарантира пълно съответствие с превантивната част на Пакта за стабилност и растеж с оглед на новопоявилия се риск от значително отклонение от изисквания план за корекция и нарушение на целевия показател по отношение на дълга.
  -
  В периода 2009-2013 г. съотношението на дълга към БВП нарасна с приблизително 5 процентни пункта, достигайки 101,5 %, което се дължеше отчасти на приноса на Белгия към финансовата помощ за държавите членки от еврозоната. Очаква се през 2014 и 2015 г. брутният държавен дълг да се задържи на приблизително същото равнище.
  (7)
  От 2014 г. - годината след корекцията на прекомерния дефицит - по отношение на Белгия се прилага предпазната част на Пакта за стабилност и растеж и тя следва да напредва към постигането на средносрочната бюджетна цел с подходящи темпове, включително като спазва индикативния размер на разходите, и да постигне достатъчен напредък към спазването на критерия за дълга по член 2, параграф 1а от Регламент (ЕО) № 1467/97.
  (8)
  Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнението на Съвета прекомерният дефицит в съответната държава членка е бил коригиран.
  (9)
  Съветът счита, че прекомерният бюджетен дефицит в Белгия е бил коригиран, поради което Решение 2010/283/ЕС следва да бъде отменено,
  ПРИЕ НАСТОЯЩОТО РЕШЕНИЕ:
  Член 1
  Въз основа на цялостната оценка прекомерният дефицит в Белгия се счита за коригиран.
  Член 2
  Решение 2010/283/ЕС се отменя.
  Член 3
  Адресат на настоящото решение е Кралство Белгия.
  Съставено в Люксембург на 20 юни 2014 година.